**Работник, премазан от бетонови елементи при товарене**

1. **Обстоятелства:**

На лице – водач на трактор с ремарке, е възложено да участва в натоварване на бетонни елементи в ремаркето на трактора и тяхното извозване до определено място, заедно с други работещи в предприятието. Бетонните елементи са едрогабаритни и с тегло около 500 кг всеки, поради което натоварването е станало с челен телескопичен товарач, като при товаренето едната странична каната на ремаркето е отворена. Бетонните елементи са натоварени по два един върху друг - общо четири на ремаркето. При опит на водача на трактора да затвори страничната каната два от натоварените от към отворената странична каната бетонни елемента падат върху него и го притискат смъртоносно.

1. **Причини за злополуката, нарушени нормативни актове и лица, допуснали нарушения:**

1. Работодателят не е разработил и утвърдил правила за осигуряване на безопасни и здравословни условия на труд при извършване на товаро-разтоварни работи, с което не е спазена разпоредбата на чл.5, ал.1 от Наредбата №12 за осигуряване на здравословни и безопасни условия на труд при извършване на товаро-разтоварни работи / ДВ,бр.11/2006 г./.

2. Работодателят не е оценил риска при извършване на товаро-разтоварни работи, като не е взет предвид вида на товара /неговите форма, размери, маса, обем, опорната повърхнина и положението на товарите и центъра на тежестта в товарната единица/, с което е нарушена разпоредбата на чл. 22 от Наредбата №12 за осигуряване на здравословни и безопасни условия на труд при извършване на товаро-разтоварни работи / ДВ,бр.11/2006 г./.

3. Работодателят не е организирал и избрал подходящи начини за извършване на товаро-разтоварните работи с бетонни елементи, така че да осигуряват предотвратяване, намаляване или ограничаване на риска за безопасността и здравето на работещите чрез правилно поставяне, подреждане и укрепване на бетоните елементи в транспортното средство, с което е нарушена разпоредбата на чл. 275, ал.1 от КТ, във връзка с чл. 4, ал. 1, т. 1 и във връзка с чл. 14, т. 7 от Наредбата №12 за осигуряване на здравословни и безопасни условия на труд при извършване на товаро-разтоварни работи / ДВ,бр.11/2006 г./.

1. **Предприети мерки:**
* Дадени са предписания за всяко констатирано нарушение.
* За отстраняване на констатираното нарушение, посочено в т. 3 от протокола, на работодателя е съставен и връчен АУАН.